A Tanács 2093/2000/EK Rendelete

(2000. szeptember 28.)

a Belize-ből és Hondurasból származó atlanti kardhal (Xiphias gladius) behozatalának tilalmáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára,

mivel:

(1) A halászati erőforrásokat, amelyek kimeríthető természeti erőforrások, a biológiai egyensúly és a globális élelmiszerbiztonság érdekében védeni kell.

(2) Az atlanti tonhal védelmére létrehozott nemzetközi bizottság (ICCAT), amelyben az Európai Közösség szerződő fél, az e faj hatékony védelme érdekében 1995-ben elfogadta az atlanti tonhal védelmi programjának hatékonyságát biztosító cselekvési tervet.

(3) Az ICCAT szerződő felei, amelyeknek halászai kötelesek csökkenteni az atlanti kardhal fogását, csak akkor tudják hatékonyan kezelni az érintett állományt, ha a nem szerződő felek együttműködnek az ICCAT-tal, és betartják az ICCAT védelmi és kezelési intézkedéseit.

(4) 1998-ban az ICCAT megállapította, hogy Belize és Honduras hajói oly módon halásszák az atlanti kardhalat, hogy az csökkenti a szervezet kardhalvédelmi intézkedéseinek hatékonyságát, és megállapításait fogási, kereskedelmi, valamint a hajók megfigyelésén alapuló adatokkal támasztotta alá.

(5) Az ICCAT arra vonatkozó erőfeszítései, hogy ez a két ország betartsa az atlantikardhal-állomány védelmi és kezelési intézkedéseket, nem jártak eredménnyel.

(6) Az ICCAT javasolta a szerződő feleknek, hogy a Belize-ből és Hondurasból származó kardhaltermékek behozatalának tilalma érdekében hozzák meg a megfelelő intézkedéseket; ezeket az intézkedéseket azonnal eltörlik, amennyiben megállapítják, hogy a szóban forgó országok összhangba hozták halászati gyakorlatukat az ICCAT intézkedéseivel; ezért ezeket az intézkedéseket a Közösségnek kell végrehajtania, mivel kizárólagos hatáskörrel rendelkezik e területen.

(7) Ezek az intézkedések összhangban vannak a Közösség más, nemzetközi egyezményekből eredő kötelezettségeivel,

ELFOGADTA EZT A RENDELETET:

1. cikk

Az ex03019990, 03026987, 03037987, ex03041038, ex03041098, 03042087, 03049065, ex03052000, ex03053090, ex03054980, ex03055990, ex03056990, ex16041991, ex16041998 és az ex16042070 KN-kód alá sorolt, a Belize-ből és Hondurasból származó kardhal (Xiphias gladius) Közösségen belüli szabad forgalomba bocsátása tilos.

Az első bekezdésben említett termékeknek a közösségi árutovábbítás céljából történő kirakodása tilos.

2. cikk

Ezt a rendeletet nem kell alkalmazni az 1. cikk (1) bekezdésében említett termékeknek arra a mennyiségére, amely esetében az illetékes nemzeti hatóságok számára meggyőzően bizonyították, hogy az adott mennyiség e rendelet hatálybalépésekor már úton volt a Közösség területe felé, és legkésőbb a rendelet hatálybalépésétől számított 14 napon belül szabad forgalomba bocsátják.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. szeptember 28-án.

a Tanács részéről

az elnök

D. Vaillant

--------------------------------------------------